
Зэзауэ зэхэт
ПщыхьэщIэ Резуан и текIуэныгъэ
Дон Iус Ростов щекIуэкIа «ММА ProFC-62» зэзауэ зэхэтхэмкIэ турнирым «Аллигатор» спорт клубым и гъэсэн ПщыхьэщIэ Резуан текIуэныгъэ къыщихьащ.
Мы зэхьэзэхуэм хэту екIуэкIащ Гран-при бэнэкIэм и финалныкъуэ зэпеуэр. Зи хьэлъагъыр килограмм 66-м нэблагъэ Къэбэрдей-Балъкъэрым щыщ ПщыхьэщIэ Резуанрэ Донецк къикIа Джрагацпарян Арменрэ щызэпэщIэта раундищми ди лъахэгъур нэхъыфIащ.
ТекIуэныгъэр къэзыхьа ПщыхьэщIэр иджы щызэуэнущ Гран-при ProFC-м и финал зэпеуэм.
НафIэдз Мухьэмэд.
БэнэкIэ хуит
Кострома къыщыхэжаныкIахэр
Иджыблагъэ Кострома щекIуэкIащ Совет Союзым и ЛIыхъужь Новиков А. Л. и фэеплъ 44-нэ урысейпсо зэпеуэ.
Абы текIуэныгъэР къыщихьащ килограмм 86-рэ зи хьэлъагъ Хьэщпакъ Хьэбий.
Килограмм 70 хъухэм я деж щытекIуащ КъБР-м икIа Багъэтыр Руслан. А хьэлъагъ дыдэм жэз медалыр къыщылъысащ КIэрэф Ратмир.
Дыгъужь Къаплъэн.
